
A Fundación Rosalia de Castro reuniu a representantes de institucións culturais e educativas 
para tomaren a decisión de cambiar o Día de Rosalia ao 23 de febreiro logo do recente 
descubrimento que corrixe a data de nacemento da autora. 


A Fundación Rosalía de Castro convocou esta mañá a diversas entidades culturais e educativas relacionadas 
co Día de Rosalía para acordaren que as celebracións deste aniversario pasen a ter lugar desde este 2022 O 
día 23 de febreiro e non o 24 como acontecia ata agora, logo do recente descubrimento por parte da 
investigadora Sagrario Abelleira que corrixiu a data de nacemento da autora. 


Acudiron á convocatoria da Fundación Rosalía na Casa-Museo representantes de entidades relacionadas co 
Día de Rosalía, como o presidente da Asociación de Escritores en Lingua Galega, Cesáreo Sánchez; Xosé 
Lastra, presidente de Nova Escola Galega; Dores Silveira, da Asociación Socio-Pedagóxica Galega [de forma 
virtual] ou Olimpio Xiráldez e Erea Estévez Campos, da Asociación de Gaiteir@s Galeg@s. Tamén 
participaron representantes institucionais, como Valentín García, secretario xeral de Política Lingüistica; 
Lorena Couso, concelleira de Cultura de Padrón; ou Mercedes Rosón, concelleira de Cultura de Santiago [de 
forma virtual]. Asemade, asistiu á xuntanza Sagrario Abelleira, investigadora que realizou o achado 
documental que demostra, entre outros feitos relevantes, que Rosalía de Castro naceu o día 23 de febreiro. 


A Deputación da Coruña, cuxo deputado de Cultura, Xurxo Couto, non puido asistir por cuestións de axenda, 
manifestou o seu apoio á decisión tomada. 


O Día de Rosalía converteuse nos últimos anos nunha das datas máis importantes do calendario cultural 
galego. Comezou sendo unha data celebrada e reivindicada pola AELG para logo conseguir unha presenza 
destacada no mundo escolar. Posteriormente chegaría a súa extensión a outros sectores máis amplos da 
sociedade e, ao mesmo tempo, a confirmación institucional. 


Caldo de Gloria e Alborada de Rosalía 


Logo deste acordo, a Fundación Rosalía de Castro volve chamar á sociedade galega a celebrar o Día de 
Rosalía, desta volta o 23 de febreiro, lendo os seus textos, cunha Alborada de Rosalía e facendo un Caldo de 
Gloria, para o que convoca de novo a escolas e restaurantes de todo o país a esta iniciativa inspirada no 
poema “Miña casiña, meu lar” na que a poeta explica como facer un caldo humilde e no que se relata a épica 
diaria da supervivencia. Comezou a realizarse con éxito en 2017, cun seguimento masivo en Padrón, e en 
2018 xa se converteu nun evento seguido a nivel galego. 


Este ano volvemos celebrar tamén o Día de Rosalía cunha Alborada en colaboración coa Asociación de 
Gaiteiros e Gaiteiras Galegas, ao igual que se fixera en 2013, en 2019 e 2021. A “Alborada de Rosalía” é 
unha peza musical escrita pola propia poeta, polo que facemos desde aquí un chamamento a todos os 
gaiteiros e gaiteiras de Galicia (e non só: tamén a outros músicos: sexan pandereteiras, requinteiras, 
tamborileiras, etc.) para dar unha alborada de gloria na súa honra. 


Moitas outras entidades e asociacións propoñen outras iniciativas e actividades en todo o país que se 
estenden por todo o mes de febreiro. 


[Nos vindeiros días publicaremos todos os detalles da celebración por parte da Fundación Rosalía de Castro] 

Máis de 44.000 visitas virtuais en tres meses 

